Document ID: 32009D0102

Reference:
6.2.2009
SL
Uradni list Evropske unije
L 37/5
ODLOČBA SVETA
z dne 4. novembra 2008
o odobritvi srednjeročne finančne pomoči Madžarski
(2009/102/ES)
SVET EVROPSKE UNIJE JE –
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (1) in zlasti člena 3(2) Uredbe,
ob upoštevanju priporočila Komisije, ki ga je pripravila po posvetovanju z Ekonomsko-finančnim odborom (EFO),
ob upoštevanju naslednjega:
(1)
Z Odločbo 2009/103/ES (2) je Svet odločil o odobritvi vzajemne pomoči Madžarski.
(2)
Kljub pričakovanemu izboljšanju tekočega računa so madžarske potrebe po zunanjem financiranju za leti 2008 in 2009 ocenjene na 20 milijard EUR, saj bi se lahko račun kapitala in finančni račun pri pospešenih neto odtokih portfeljskih naložb glede na nedavne dogodke na finančnem trgu zelo poslabšala.
(3)
Primerno je, da Skupnost na podlagi aranžmaja za zagotavljanje srednjeročne finančne pomoči za plačilne bilance držav članic, ki je bil uveden z Uredbo (ES) št. 332/2002, zagotovi Madžarski podporo v višini do 6,5 milijarde EUR. Navedeno pomoč bi bilo treba zagotoviti v povezavi s posojilom Mednarodnega denarnega sklada v višini 10,5 milijarde SDR (približno 12,5 milijarde EUR) na podlagi aranžmaja „stand-by“, ki bo predvidoma odobren 6. novembra 2008. Svetovna banka se je prav tako strinjala, da zagotovi Madžarski posojilo v višini 1 milijarde EUR.
(4)
Pomoč bi morala upravljati Komisija, ki se bo z madžarskimi organi po posvetovanju z EFO dogovorila o posebnih pogojih gospodarske politike, povezanih s finančno pomočjo. Te pogoje bi bilo treba zapisati v Memorandumu o soglasju. Podrobne finančne pogoje bi morala Komisija določiti v sporazumu o posojilu.
(5)
Pomoč bi bilo treba zagotoviti z namenom, da se podpre vzdržnost plačilne bilance Madžarske in da se s tem prispeva k uspešnemu izvajanju vladnega programa gospodarske politike v sedanjih gospodarskih in finančnih razmerah –
SPREJEL NASLEDNJO ODLOČBO:
Člen 1
1.   Skupnost da Madžarski na voljo srednjeročno posojilo v višini največ 6,5 milijarde EUR s povprečno zapadlostjo največ pet let.
2.   Finančna pomoč Skupnosti je na voljo dve leti, z začetkom od prvega dne po začetku veljavnosti te odločbe.
Člen 2
1.   Komisija bo pomoč upravljala v skladu z zavezami Madžarske in priporočili Sveta, zlasti v okviru izvajanja nacionalnega programa reform in konvergenčnega programa ter postopka v zvezi s čezmernim primanjkljajem.
2.   Komisija se po posvetovanju z EFO z madžarskimi organi dogovori o posebnih pogojih gospodarske politike, povezanih s finančno pomočjo, kot je določeno v členu 3(4). Ti pogoji se zapišejo v Memorandumu o soglasju v skladu z zavezami in priporočili iz odstavka 1 tega člena. Podrobne finančne pogoje določi Komisija v sporazumu o posojilu.
3.   Komisija v sodelovanju z EFO redno preverja, ali so izpolnjeni pogoji gospodarske politike, povezani s pomočjo. Komisija redno obvešča EFO o možnem refinanciranju posojil ali prestrukturiranju finančnih pogojev.
Člen 3
1.   Komisija da Madžarski na voljo finančno pomoč Skupnosti v največ pet obrokih, katerih višina bo določena v Memorandumu o soglasju.
2.   Prvi obrok se izplača pod pogojem začetka veljavnosti sporazuma o posojilu in Memoranduma o soglasju, ter, da je madžarskemu parlamentu predložen zakonodajni predlog o spremembah okvirnega proračuna za leto 2009, ki temelji na doseganju primanjkljaja v višini 2,6 % BDP in ki vključuje proračunske ukrepe, s katerimi se bo to doseglo.
3.   Preudarna uporaba obrestnih zamenjav z nasprotnimi strankami najvišje kreditne kvalitete je dovoljena, če je to potrebno za financiranje posojila.
4.   Komisija odloči o izplačilu nadaljnjih obrokov, potem ko pridobi mnenje EFO. Izplačilo vsakega nadaljnjega obroka se izvrši na podlagi zadovoljivega izvajanja novega gospodarskega programa madžarske vlade, ki ga podpira dogovor IMF in ki je vključen v konvergenčni program Madžarske, in zlasti posebnih pogojev gospodarske politike, določenih v Memorandumu o soglasju.
Ti pogoji gospodarske politike bi med drugim morali zajemati:
(a)
napredek pri proračunski konsolidaciji, ki ga vlada načrtuje v okviru novega programa in ki je v skladu s priporočilom Sveta z dne 10. oktobra 2006 v okviru postopka v zvezi s čezmernim primanjkljajem in mnenjem Sveta o posodobljeni različici konvergenčnega programa iz novembra 2007, ter zlasti z upoštevanjem cilja za zmanjšanje primanjkljaja leta 2009;
(b)
posebne ukrepe za nadzor odhodkov, na katerih temelji postopek konsolidacije;
(c)
napredek pri reformi proračunskega upravljanja z utrditvijo institucionalnega okvira in vzpostavitvijo srednjeročnih proračunskih pravil v skladu s predlogom, ki je v obravnavi v madžarskem parlamentu;
(d)
regulacijo finančnega sektorja in reformo nadzora ter okrepitev zmogljivosti organov pri soočanju s problemi solventnosti in likvidnosti; in
(e)
druge ukrepe strukturne reforme, podprte v okviru lizbonske strategije, kot je okrepitev spodbud za delo, da se spodbudi zaposlovanje in prispeva k dolgoročni vzdržnosti javnih financ.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. novembra 2008
Za Svet
Predsednik
A. VONDRA
(1)  UL L 53, 23.2.2002, str. 1.
(2)  Glej stran 7 tega Uradnega lista.

Summary:
Finančna pomoč Madžarski
Finančna pomoč Madžarski
POVZETEK:
Odločba Sveta 2009/102/ES – srednjeročna finančna pomoč Madžarski
KAJ JE NAMEN TE ODLOČBE?
Evropska unija (EU) in različne mednarodne organizacije so v obdobju med letoma 2008 in 2010 Madžarski zagotovile finančno pomoč.
Podlaga za to je Uredba (ES) št. 332/2002, ki EU dovoljuje zagotavljanje srednjeročne finančne pomoči državam EU zunaj euroobmočja, ki se spopadajo s težavami pri plačilnih bilancah.
KLJUČNE TOČKE
Novembra 2008 se je EU strinjala, da naj Madžarska prejme 20 milijard EUR za obdobje 2008–2009. Financiranje naj bi zagotovili:
EU: 6,5 milijarde EUR v skladu s programom za plačilnobilančno pomoč,
Mednarodni denarni sklad (MDS): približno 12,5 milijarde EUR,
Svetovna banka: 1 milijardo EUR.
V zamenjavo za posojila se je Madžarska strinjala, da izboljša:
proračunsko konsolidacijo* in nadzor odhodkov,
reformo proračunskega upravljanja,
stabilnost cen,
stabilnost bančnega sektorja,
reformo zakonodaje in nadzor v finančnem sektorju,
različne strukturne reforme.
V celoti je Madžarska prejela 5,5 milijarde EUR od EU in 8,7 milijarde EUR od MDS. Madžarska ni prosila Svetovne banke za pomoč.
Ob zaključku programa novembra 2010 je Evropska komisija pričela z nadzorom po izteku programa ter organizirala šest misij za pregled države.
Nadzor se je zaključil januarja 2015, potem ko je Madžarska poplačala več kot 70 % posojila EU.
Novembra 2011 je Madžarska EU prosila za drugi krog finančne pomoči. Na koncu to ni bilo potrebno, saj se je država financirala sama na mednarodnih trgih.
OD KDAJ SE TA ODLOČBA UPORABLJA?
              
Ta odločba se uporablja od 5. novembra 2008.
OZADJE
Februarja 2002 je Svet Evropske unije podelil pristojnost EU, da odobri posojila državam EU, ki se spopadajo s težavami pri plačilnih bilancah ali pretoku kapitala ali jim te težave grozijo.
Ta finančna pomoč je na voljo le državam, ki ne uporabljajo evra.
Madžarska je zaradi hude nestabilnosti trga in težav vlade pri refinanciranju dolga oktobra 2008 prvič zaprosila za pomoč.
Več informacij je na voljo na strani:
„Plačilnobilančna pomoč Madžarski“ na spletnem mestu Evropske komisije.
* KLJUČNI POJMI
              
Proračunska konsolidacija: postopek zmanjšanja javnofinančnega primanjkljaja in kopičenja dolga.
GLAVNI DOKUMENT
            
Odločba Sveta 2009/102/ES z dne 4. novembra 2008 o odobritvi srednjeročne finančne pomoči Madžarski (UL L 37, 6.2.2009, str. 5–6).
POVEZANI DOKUMENTI
            
Uredba Sveta (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (UL L 53, 23.2.2002, str. 1–3).
Nadaljnje spremembe Uredbe (ES) št. 332/2002 so vključene v izvirno besedilo. To prečiščeno besedilo ima samo dokumentarno vrednost.
Zadnja posodobitev 24.01.2017